
1. Reuniunea Consiliului de Securitate al ONU cu privire la situaţia din Afganistan 

 

Cu ocazia reuniunii Consiliului de Securitate al ONU (13-14 noiembrie a.c.), secretarul general al ONU, Kofi Annan, a solicitat marilor puteri să acţioneze rapid în Afganistan pentru a evita “un vid politic şi de securitate, după căderea Kabulului în mîinile opoziţiei antitalibane”.

El a cerut Consiliului de Securitate al ONU “să se implice durabil pentru a ajuta la restabilirea păcii în Afganistan şi la rezolvarea problemelor umanitare”. “Înaintarea constantă a forţelor Alianţei Nordului, care au ocupat capitala Kabul, înseamnă că trebuie să acţionăm urgent pentru a evita un vid politic şi de securitate”, a mai declarat Kofi Annan.

În cadrul reuniunii, liderii ONU au sugerat desfăşurarea unei forţe internaţionale pentru a ajuta Afganistanul să aibă un guvern provizoriu, dar proiectul rămâne destul de vag, în pofida apelurilor la acţiune rapidă.

Reunind marile puteri şi vecinii Afganistanului, ONU încearcă să instaureze rapid o putere stabilă şi reprezentativă la Kabul, temându-se că o victorie categorică a forţelor de opoziţie va fi sinonimă cu dezordinea în capitala afgană.

Reprezentantul special al ONU pentru Afganistan, Lakhdar Brahimi, a prezentat în Consiliul de Securitate un plan de tranziţie politică, în cinci etape, pentru a instala un guvern reprezentativ în decurs de doi ani şi a susţinut desfăşurarea unei forţe internaţionale “robuste” pentru menţinerea securităţii în zonă.

Marile puteri, ca şi vecinii Afganistanului au declarat că susţin pe deplin eforturile ONU; ministrul francez al afacerilor externe, Hubert Védrine, a spus, în acest sens, că “aprobă toate punctele planului lui L. Brahimi”. 

Toate proiectele internaţionale de formare a guvernului afgan pornesc de la ideea că noul guvern ar putea fi unul solid doar dacă va cuprinde întreg spectrul etnic din ţară. Rezoluţia adoptată cu această ocazie a fost completată, la cerea Rusiei cu propoziţia: “Mişcarea talibanilor nu-şi are rostul în structurile puterii din Afganistan”.

Responsabilul ONU, Lakhdar Brahimi, a apreciat că organizarea unei conferinţe asupra Afganistanului, al cărei loc de desfăşurare urmează să fie stabilit ulterior, va trebui să reunească minorităţile etnice din Alianţa Nordului, partizanii fostului rege Zaher Shah, aflat în exil în Italia, şi diverse grupuri ale opoziţiei, care s-au reunit, recent, în Cipru şi Pakistan.

Conferinţa va propune un Consiliu provizoriu, care va fi prezidat de o personalitate simbolizând unitatea naţională. O administraţie de tranziţie va fi instalată ulterior, iar programul ei va trebui să fie aprobat de o Loya Jirga (consiliu al liderilor tradiţionali). După maxim doi ani, o a doua Loya Jirga va trebui să aprobe formarea unui guvern şi adoptarea unei Constituţii.

Recunoscând că instituirea unei forţe exclusiv afgane ar lua timp, responsabilul ONU a pledat pentru desfăşurarea unei forţe internaţionale, excluzând, totuşi, posibilitatea trimiterii de căşti albastre ale ONU. Opţiunea unui contingent al căştilor albastre, sub responsabilitatea directă a ONU, pare exclusă, în special din cauza timpului necesar pentru constituirea unei astfel de forţe şi pentru adoptarea rezoluţiilor necesare misiunii sale.

Ministrul pakistanez de externe, Abdul Sattar, a acceptat ideea unei forţe internaţionale care, alături de coaliţia condusă de Statele Unite, să furnizeze un sprijin. Omologul său iranian, Kamal Kharazi, chiar a cerut o “prezenţă militară a ONU”, adăugând că “nu va trebui în mod necesar să fie de mare anvergură”.

Secretarul american de stat, Colin Powell, a menţionat că poate fi constituită o forţă alcătuită din trupe venind din “ţări voluntare” musulmane, precizând că Turcia, Indonezia şi Bangladesh-ul şi-au propus participarea.

L. Brahimi a mai precizat că ONU va evalua condiţiile de securitate pentru întoarcerea în ţară cât mai curînd posibil a personalului său străin, retras înainte de începerea bombardamentelor americane.

El a insistat asupra necesităţii de a furniza un ajutor umanitar masiv pentru şase milioane de afgani şi a cerut comunităţii internaţionale să-şi mobilizeze resursele pentru a începe reconstrucţia ţării, ruinată după 22 de ani de război.

 

2. Reacţii ale comunităţii internaţionale după intrarea opoziţiei afgane în Kabul 

 

Analiştii politici consideră că intrarea forţelor Alianţei Nordului în Kabul, la 13 noiembrie a.c., în pofida dorinţei SUA ca opoziţia afgană să înainteze spre sud, schimbă radical situaţia din punct de vedere militar şi face dificilă aplicarea soluţiei de instalare a unui guvern reprezentativ pentru toate grupările etnice din Afganistan.

Comunitatea internaţională doreşte ca la Kabul să se afle un guvern care să se apropie destul de mult de “loya jirga” (adunarea înţelepţilor), un consiliu care a reunit reprezentanţii triburilor afgane în perioada medievală. SUA au susţinut această idee, iar Pakistanul s-a arătat de acord cu această soluţie.

Reacţiile comunităţii internaţionale la intrarea Alianţei Nordului în oraşul Kabul, din care talibanii s-au retras, demonstrează că există dorinţa ca opoziţia antitalibană să nu preia puterea.

▪ SUA - “Preşedintele SUA, George W. Bush, este foarte mulţumit în legătură cu progresele înregistrate în războiul din Afganistan”, a declarat purtătorul de cuvânt al Casei Albe, Ari Fleischer.

Purtătorul de cuvânt a mai precizat că preşedintele SUA crede că este important ca “toate părţile implicate să se comporte ţinând cont de reglementările privind drepturile omului”, precizînd că un asemnea mesaj a fost transmis deja părţilor. “Este război. Scopul acestui război este înfrângerea Al-Qaeda şi eliminarea talibanilor care îi adăpostesc pe terorişti”, a mai precizat A. Fleischer. “Acesta este obiectivul războiului şi este un obiectiv care va fi atins. Aceasta este principala preocupare a preşedintelui”, a declarat purtătorul de cuvânt al Casei Albe.

▪ Rusia - Ministerul rus al afacerilor externe a avertizat în privinţa tentativelor “forţelor externe” de a-şi plasa “pioni” în cadrul noului guvern afgan, după căderea Kabulului.

“Priorităţile sunt acum instituirea unei administraţii de tranziţie, care va fi recunoscută de comunitatea internaţională, şi formarea unui guvern multietnic stabil”, a declarat adjunctul ministrului de externe, Aleksandr Losiukov. Responsabilul rus a avertizat în privinţa oricărei tentative “a forţelor străine de a-şi plasa oamenii proprii la Kabul”. “Repetarea scenariului pe care l-am văzut anterior ar putea duce la o nouă explozie în această ţară”, a adăugat acesta. Analiştii consideră că aceste declaraţii par să fie un avertisment destinat Pakistanului, care se află la originea venirii la putere a talibanilor, dar şi la adresa Statelor Unite, ale căror bombardamente au permis Alianţei Nordului să-i izgonească pe talibani din Kabul.

▪ Marea Britanie - Premierul britanic, Tony Blair, a afirmat că prezenţa Naţiunilor Unite în Afganistan este necesară în cel mai scurt timp. “Cred că, de acum înainte, putem progresa în acoperirea vidului de putere de la Kabul, dar avem nevoie de prezenţa Naţiunilor Unite în regiune cât mai repede posibil”, a precizat acesta. “Trebuie să ne asigurăm că guvernul care va urma regimului taliban va fi reprezentativ pe scară largă, iar Naţiunile Unite vor fi, bineînţeles, implicate puternic în acest lucru”, a declarat premierul britanic.

▪ Pakistan - Preşedintele pakistanez Pervez Musharraf a afirmat că este necesară demilitarizarea Kabulului şi că securitatea oraşului trebuie asigurată de o forţă ONU formată din soldaţi musulmani. “Kabulul ar trebui să fie un oraş demilitarizat”, a declarat preşedintele pakistanez. El a subliniat că este important să se acorde acest statut Kabulului “pentru a se evita confruntările dintre diferitele etnii, care, în trecut, au provocat adevărate atrocităţi”. “Este foarte important să se instaureze acolo un fel de umbrelă ONU şi o forţă a ONU, poate în mod special alcătuită din soldaţi ai ţărilor membre OCI (Organizaţia Conferinţei Islamice), care să asigure stabilitatea”, a precizat generalul P. Musharraf.

▪ Iran - “Rolul principal în alungarea talibanilor de pe poziţiile lor a fost jucat de poporul Afganistanului şi nu de armata americană”, a afirmat adjunctul ministrului iranian al afacerilor externe, Mohsen Aminzadeh. Potrivit acestuia, “dacă revolta populară continuă, eliberarea completă a Afganistanului ar putea avea loc în două săptămâni”.

“Forţele americane au condus operaţiunile la Mazar-i-Sharif şi Taloqan, însă nu au fost implicate în eliberarea altor oraşe, mai ales a Heratului”, a adăugat el. “Multe alte oraşe au fost eliberate de către Frontul Unit (de opoziţie), şi, în anumite cazuri, chiar poporul este cel care s-a revoltat şi i-a alungat pe talibani”, a adăugat el. Potrivit responsabilului iranian, “talibanii afgani nu au rezistat revoltei populare. Mercenarii străini (arabi şi pakistanezi) sunt cei care au încercat să oprească populaţia”. Pe de altă parte, M. Aminzadeh a apreciat că “alegerile generale din Afganistan trebuie să aibă loc în cooperare cu Naţiunile Unite”.

*

Abdul Sattar Sirat, un colaborator apropiat al fostului rege al Afganistanului, Mohammed Zaher Shah, a acuzat Alianţa Nordului că a încălcat un acord referitor la perioada premergătoare intrării în Kabul. “Zaher Shah este îngrijorat pentru securitatea locuitorilor din momentul în care a aflat de preluarea neprevăzută a oraşului de către luptătorii Alianţei Nordului”, a declarat A.S.Sirat. “Acesta este un lucru nou şi este peste aşteptările noastre. Anterior s-a convenit ca acest oraş să fie demilitarizat. Noi nu cunoaştem motivul pentru care ei au intrat în Kabul, însă suntem îngrijoraţi pentru viaţa şi binele populaţiei”, a adăugat acesta.

La rândul său, purtătorul de cuvânt al fostului rege, Yussuf Nuristani, a declarat: “Nu este o soluţie bună ca un partid sau o facţiune să intre în Kabul. Noi revenim de unde am plecat în cazul în care rămân şi nu împart puterea, iar toate realităţile culturale şi geografice nu sunt reprezentate”. 

Pe de altă parte, “Alianţa Nordului nu are intenţia să guverneze singură ţara, după intrarea în capitala afgană, şi rămâne angajată în procesul de pace sub egida fostului rege Zaher Shah”, a declarat, la Kabul, unul dintre liderii opoziţiei.

“Fostul preşedinte afgan, destituit, Burhanuddin Rabbani, nu va intra în Kabul şi nu se va proclama preşedinte din nou”, a declarat, Younis Qanooni, unul dintre adjuncţii apropiaţi ai acestuia. Acesta a mai afirmat că “generalul Mohammad Quassim Fahim, ministrul apărării al Alianţei Nordului, poate intra, dacă doreşte, în oraş, dar numai pentru a se ocupa de securitatea zonei”. 

 

3. Negocieri privind liberalizarea comerţului mondial 

 

Miniştrii Comerţului din cele 142 de state participante la reuniunea din Qatar a Organizaţiei Mondiale a Comerţului (OMC) au încheiat, la 14 noiembrie a.c., un acord privind lansarea unei noi etape de liberalizare a schimburilor comerciale, urmărind diminuarea gradului de sărăcie şi stimularea creşterii economice, la nivel mondial.

Participanţii la reuniune au stabilit lansarea, în luna ianuarie a anului viitor, a negocierilor pentru eliminarea subvenţiilor acordate agriculturii, precum şi pentru diminuarea tarifelor în sectorul industrial, dar şi soluţionarea unei serii de alte probleme, considerate un obstacol în calea libertăţii schimburilor comerciale.

“Membrii Organizaţiei Mondiale a Comerţului au trimis un semnal puternic întregii lumi”, a declarat reprezentantul Departamentului de Comerţ al Statelor Unite, Robert Zoellick. Şeful delegaţiei americane la Doha a adăugat că lansarea unei noi runde de negocieri va sprijini creşterea economică, dezvoltarea şi prosperitatea în întreaga lume. “În plus, lansăm un semnal de speranţă - speranţa unei oportunităţi din punct de vedere economic, dar şi politic pentru aproape 150 de ţări”, a mai spus R. Zoellick.

O serie de analişti au apreciat, cu prilejul rundelor anterioare de negocieri ale Organizaţiei Mondiale a Comerţului, că măsurile incluse pe agenda membrilor OMC pot constitui un motor de creştere economică pentru următorii circa 50 de ani. La rândul său, Banca Mondială a calculat că lansarea unei noi runde de discuţii în vederea liberalizării schimburilor comerciale, cuplată cu reformele adoptate cu această ocazie, ar putea aduce venituri globale de 2.800 de miliarde de dolari, până în anul 2015.

*

▪ Rezultatele Conferinţei OMC referitoare la interesele economice ale României 

Conform primelor estimări ale MAE, rezultatele Conferinţei Ministeriale a Organizaţiei Mondiale a Comerţului permit promovarea intereselor economice ale României în domeniul agriculturii, serviciilor, comerţului şi mediului înconjurător.

În agricultură, România va putea continua programele naţionale de sprijinire a producătorilor interni şi de promovare a exporturilor, bucurîndu-se şi de reducerea, de către principalele state utilizatoare, a subvenţiilor la export şi a măsurilor de sprijin intern cu caracter distorsionant.

În domeniul serviciilor, România va putea negocia angajamente de liberalizare a pieţei naţionale, în schimbul obţinerii unor deschideri de pieţe pentru serviciile şi producătorii români de servicii care dispun de avantaje comparative.

În domeniul comerţului şi mediului înconjurător, Declaraţia OMC permite României să continue politicile naţionale de susţinere a protecţiei mediului înconjurător, de facilitare a accesului pe piaţă a produselor care sînt puţin dăunătoare mediului. Măsurile şi politicile de mediu introduse de alte state nu trebuie să se transforme în posibile obstacole tehnice în calea comerţului.

Clarificarea regulilor multilaterale de comerţ (pentru acordurile regionale, măsuri antidumping, subvenţii şi măsuri compensatorii) poate contribui la promovarea relaţiilor regionale şi poate facilita accesul produselor româneşti pe pieţele statelor partenere.

 

4. Cooperarea SUA-Rusia 

 

Cu prilejul summit-ului SUA-Rusia, preşedinţii George W. Bush şi Vladimir Putin şi-au exprimat hotărîrea de a lupta împotriva terorismului, cerând ca Alianţa Nordului din Afganistan să respecte drepturile omului şi să accepte un compromis politic după înlăturarea talibanilor de la putere.

În plus, ambii lideri au anunţat o semnificativă reducere a arsenalului nuclear, cu două treimi, dar nu au putut rezolva diferendul legat de apărarea antirachetă şi tratatul ABM.

“Vom continua să cooperăm cu Alianţa Nordului, pentru ca aceasta să respecte drepturile omului”, a declarat preşedintele american, în cursul unei conferinţe de presă. Cum există informaţii privind comiterea de abuzuri după victoria opoziţiei la Kabul, preşedintele american a subliniat că nu ar fi “nici o surpriză ca talibanii, care au părăsit în grabă Kabulul, să fie responsabili pentru unele dintre aceste violenţe”.

Pe de altă parte, George W. Bush şi-a reafirmat intenţia de a continua urmărirea talibanilor şi a reţelei al-Qaida a lui Ossama bin Laden, presupusul vinovat pentru atentatele antiamericane din 11 septembrie.

“Responsabilii americani şi-au intensificat, în ultimele zile, apelurile către opoziţia antitalibană, cerându-i să nu ocupe capitala, dar vidul de putere lăsat de retragerea bruscă a talibanilor nu le-a lăsat altă soluţie”, a precizat Vladimir Putin.

“Susţinem eforturile Naţiunilor Unite pentru formarea unui guvern post-taliban, care să aibă o largă reprezentare şi să fie multietnic”, a declarat preşedintele american, afirmând că, în pofida cuceririi Kabulului, “nu va exista nici un loc privilegiat la masa negocierilor”.

“Nu intenţionăm să impunem soluţii poporului afgan. E la latitudinea sa să găsească soluţii, cu participarea activă a Naţiunilor Unite”, a afirmat, la rândul său, preşedintele rus.

Ambii lideri au subliniat, într-un comunicat comun, că talibanii nu trebuie să se regăsească în viitoarele instituţii ale Afganistanului “în calitate de mişcare politică”.

Cei doi preşedinţi şi-au reafirmat, de asemenea, intenţia de a coopera pentru a împiedica reţelele teroriste să obţină arme de distrugere în masă, chimice, biologice sau nucleare. Experţii celor două ţări vor conlucra în privinţa acestei chestiuni, delicate pentru Rusia, al cărei arsenal ar putea fi o sursă pentru contrabandă.

“În privinţa domeniului nuclear, Statele Unite îşi vor reduce forţa actuală cu două treimi în următorii zece ani, pentru a ajunge la un plafon de 1.700-2.200 de focoase nucleare”, a declarat preşedintele american. La rândul său, preşedintele rus a propus reducerea cu cel puţin două treimi a arsenalului nuclear al ţării sale. “Propunem un program radical de noi reduceri ale armamentului strategic ofensiv - de cel puţin trei ori - pînă la un nivel minimal necesar pentru menţinerea echilibrului strategic în lume”, a declarat Vladimir Putin.

“Rusia este mulţumită de decizia Statelor Unite de a-şi reduce în mod substanţial armamentul nuclear, dar ne-ar plăcea ca această decizie să facă obiectul unui veritabil tratat”, a declarat ministrul rus de externe, Igor Ivanov.

Pe de altă parte, George W. Bush a recunoscut că nu a putut rezolva încă împreună cu V. Putin diferendul legat de dosarul apărării antirachetă. “Avem poziţii diferite în privinţa tratatului ABM. Dar vom continua dialogul şi discuţiile pe marginea acestui subiect, pentru a putea face faţă adevăratelor ameninţări ale secolului XXI ca parteneri şi prieteni, nu ca inamici”, a declarat preşedintele american.

“Avem o divergenţă de opinii, dar relaţiile noastre sunt suficient de solide pentru a suporta un astfel de dezacord, care nu va diviza naţiunile noastre, care îşi unesc eforturile pentru a face lumea mai paşnică şi mai prosperă”, a afirmat preşedintele american. “Înţelegem îngrijorarea preşedintelui american şi am găsit un teren comun de discuţie. Ţinând cont de relaţiile noastre, oricare va fi soluţia găsită, aceasta nu va periclita relaţiile noastre”, a adăugat preşedintele rus.

În pofida divergenţelor existente, cei doi preşedinţi consideră acest summit un nou început de cooperare şi încredere reciprocă. V. Putin a spus că doreşte să “elimine definitiv vestigiile războiului rece şi să dezvolte raporturi complet noi”. El a afirmat că primele sale convorbiri cu preşedintele american au fost “extrem de pozitive”, demonstrând “natura dinamică” a noilor raporturi ruso-americane.

George W. Bush a subliniat că acest nou spirit de parteneriat a permis “abordări comune” în privinţa unor importante dosare regionale şi a apreciat că membrii NATO ar trebui să deschidă noi căi de cooperare şi consultare pentru Rusia. V. Putin a menţionat posibilitatea care se deschide de “a crea noi mecanisme pentru a asigura stabilitatea şi securitatea internaţională”.

Cei doi preşedinţi au discutat, de asemenea, în detaliu, despre relaţiile economice bilaterale. V. Putin a afirmat, riscând probabil critici în Rusia pentru virajul său către Occident, că dialogul devine “mai constructiv şi mai tangibil, mai ales în domeniul petrolier”. El a declarat, pe de altă parte, că SUA sprijină aderarea Rusiei la Organizaţia Mondială a Comerţului.

 

5. Adoptarea noii Constituţii a Macedoniei

 

Parlamentul macedonean a adoptat, la 16 noiembrie a.c., noua Constituţie, axa centrală a acordului de pace de la Ohrid, care extinde drepturile minorităţii albaneze din ţară. (Dintr-un total de 108 deputaţi prezenţi, 94 au votat în favoarea noii Constituţii, iar 14 împotrivă.)

Faţă de Constituţia din 1991, cea nou votată conţine 15 amendamente referitoare, în principal, la următoarele probleme: 

- limba albaneză devine a doua limbă oficială din Macedonia;

- o reprezentare sporită a albanezilor în administraţie;

- garantarea drepturilor minorităţilor;

- stabilirea unor mecanisme de respingere, în cazul votării, în Parlament sau în adunările locale, a legilor ce ţin de domeniul cultural.

Textul Preambulului a fost punctul major de dezacord între cele două tabere, naţionaliştii macedoneni refuzând să renunţe la sintagma de “populaţie macedoneană majoritară”, în timp ce versiunea iniţială a acordului de la Ohrid nu menţiona decât “cetăţenii” care trăiesc în Macedonia. Acest text a fost modificat în cele din urmă, după intense medieri internaţionale, suscitând dezaprobarea unuia dintre cele două partide albaneze importante, Partidul pentru Democraţie şi Prosperitate (PDP). Astfel, textul Preambulului Constituţiei menţionează că albanezii şi alte grupuri minoritare care trăiesc în Macedonia reprezintă “populaţii”.

Adoptarea noii Constituţii a intervenit însă cu peste o lună şi jumătate întârziere faţă de calendarul acordului de pace. Lungi săptămâni de dezbateri, marcate de întreruperi, au ilustrat blocajele care persistă între comunităţile macedoneană şi albaneză, la trei luni după semnarea acordului de la Ohrid, prin care gherila albaneză din Armata de Eliberare Naţională (UCK) a fost convinsă să depună armele.

“Am reuşit să modificăm Constituţia, acum trebuie să ne schimbăm mentalităţile, pentru a evita conflictele etnice”, a precizat principalul lider albanez din Macedonia, Arben Xhaferi, exprimându-şi speranţa că situaţia din teren “se va îmbunătăţi şi că refugiaţii se pot întoarce acasă”.

Votarea noii Constituţii s-a desfăşurat pe un fond de pace încă instabilă, în ciuda încheierii luptelor, în luna august , apoi a dezarmării gherilei de către NATO, în septembrie a.c.

 

6. Principalele măsuri adoptate de Congresul SUA referitoare la securitatea aeriană 

 

Congresul american a adoptat, la 16 noiembrie a.c., o lege privind unele măsuri referitoare la securitatea în aeroporturi şi în avioane. Principalele prevederi ale acesteia sunt următoarele:

▪ Aeroporturi

- conferă statului federal responsabilitatea securităţii în toate aeroporturile din Statele Unite;

- permite desfăşurarea unei noi autorităţi în cadrul Departamentului Transporturilor, care să se ocupe de securitatea aeriană;

- aprobă formarea şi angajarea câtorva mii de agenţi federali însărcinaţi cu efectuarea cotrolului bagajelor şi al pasagerilor din aeroporturi. Aceştia nu vor avea dreptul de a intra în grevă şi vor putea fi concediaţi în cazul în care nu se prezintă la servici;

- prevede prezenţa obligatorie a poliţiştilor sau a Gărzii naţionale în aeroporturi;

- instituie obligativitatea controlului bagajelor înregistrate, inclusiv al celor de mână, înainte de îmbarcarea pasagerilor;

- echiparea, până în decembrie 2002, a tuturor aeroporturilor cu aparate capabile să detecteze prezenţa explozibilului;

- după o perioadă de trei ani, aeroporturile vor putea opta pentru ca aceste controale de securitate să revină în sarcina sectorului privat. Este prevăzut un program pilot pentru cinci aeroporturi care vor putea continua să încredinţeze firmelor private controalele de securitate.

▪ Avioane

- recomandă prezenţa sistematică în avioane a ofiţelor de poliţie în civil (Air Marshals);

- prevede consolidarea uşilor cabinelor, instalarea unor noi mijloace de comunicare pentru ca piloţii să ştie ceea ce se întâmplă în avion;

- autorizează piloţii să poarte arme omologate, cu condiţia ca această măsură să fie aprobată de Departamentul Transporturilor şi de către companiile aeriene, iar piloţii să fie pregătiţi în mod adecvat;

În ce priveşte costurile pe care le presupune aplicarea acestei legi, secretarul transporturilor, Norman Mineta, a apreciat că aceste măsuri vor costa între 2,5 şi 2,6 miliarde de dolari pe an, sumă ce urmează să fie, în parte, acoperită de o taxă suplimentară de 2,50 de dolari pentru fiecare bilet de avion.

 

7. Alegerile legislative din provincia Kosovo 

 

Locuitorii provinciei Kosovo s-au prezentat, la 17 noiembrie a.c., la urne, pentru a alege o adunare legislativă care va acorda o largă autonomie provinciei plasate sub protectoratul ONU şi al forţelor NATO, din iunie 1999.

Pentru albanezii din provincie, care reprezintă circa 95% din populaţie, formarea adunării nu constituie decât o etapă în procesul care, în opinia lor, trebuie să se soldeze cu independenţa provinciei.

Rezoluţia 1244 a Consiliului de Securitate al Naţiunilor Unite, care decide termenii prezenţei internaţionale în Kosovo, face referire la o “autonomie substanţială” pentru Kosovo, înainte ca statutul său final să fie ratificat.

Liderii iugoslavi şi minoritatea sârbă din Kosovo, spre deosebire de albanezi, nu au vrut să discute despre independenţă şi doresc ca provincia să aibă drept capitală oraşul Belgrad.

Sârbii au reproşat ONU şi NATO că nu sunt capabile să le asigure eficient securitatea, însă un nou boicot, după cel care a avut loc pentru scrutinului municipal din luna octombrie 2000, n-ar fi făcut decât să-i izoleze şi să îi marginalizeze mai mult.

De la încheierea conflictului, sârbii din Kosovo au fost victimele violenţelor interetnice comise de extremiştii albanezi. Ei trăiesc de atunci în nordul provinciei, populate de sârbi, sau în enclavele protejate de forţa multinaţională a NATO (KFOR).

Sârbii apreciază că au obţinut de la administraţia ONU (MINUK) garanţii în favoarea unui Kosovo multietnic, a securităţii lor şi a libertăţii de mişcare. Un document semnat de partea iugoslavă şi MINUK pledează pentru “drepturile şi interesele sârbilor şi a altor comunităţi” şi reafirmă “suveranitatea şi integritatea teritorială a Republicii Federale Iugoslavia”.

Principalele formaţiuni politice care au participat la alegerile din 17 noiembrie a.c. au fost: Liga Democratică din Kosovo (LDK), condusă de Ibrahim Rugova, două partide rezultate din fosta Armată de Eliberare din Kosovo (UCK), Partidul Democratic din Kosovo (PDK) condus de Hashim Thaci şi Alianţa pentru viitorul provinciei Kosovo (AAK) condusă de Ramush Haradinaj, singura formaţiune politică sârbă înregistrată fiind Coaliţia pentru reîntoarcere (Povratak), care a mizat pe voturile celor 170.000 de alegători sârbi (70.000 în Kosovo şi 100.000 refugiaţi în Serbia şi Muntenegru).

Partidul naţionalistului moderat Ibrahim Rugova a obţinut o victorie clară în alegerile legislative, dar nu a reuşit să-şi asigure majoritatea din cele 120 de locuri în noua Adunare, potrivit sondajelor realizate la ieşirea de la urne.

Conform acestor sondaje, Liga Democratică din Kosovo (LDK) totalizează 44,7% din sufragii şi devansează cu peste 20 de procente Partidul Democratic din Kosovo (PDK), care nu a obţinut decât 23,7% din voturi. Alianţa pentru viitorul provinciei Kosovo (AAK) a obţinut 8,3% din voturi iar Coaliţia pentru Reîntoarcere, singura formaţiune politică sîrbă în cursă în acest scrutin, 10,1%. Celelalte 24 de partide au obţinut, împreună, 13,2% din sufragii.

Preşedintele iugoslav, Voislav Koştuniţa, s-a declarat “satisfăcut” de participarea sârbilor din Kosovo la aceste alegeri legislative. “Conform primelor rezultate, aproximativ 54% dintre sârbi au participat la vot”, a afirmat acesta. “Dacă ţinem cont de rata de participare (57,72%) la alegerile legislative din Serbia, votul sârbilor din Kosovo demonstrează înţelepciunea politică, hotărârea şi responsabilitatea de care dă dovadă poporul nostru”, a adăugat preşedintele sârb.

El a cerut sârbilor din Kosovo să coopereze cu comunitatea internaţională, amintind că aceasta din urmă “a garantat că Parlamentul din Kosovo nu este abilitat să proclame independenţa provinciei”. Preşedintele iugoslav a adăugat că “lupta privind drepturile sârbilor şi reîntoarcerea provinciei Kosovo în cadrul Serbiei şi Iugoslaviei trebuie să continue în cooperare cu comunitatea internaţională”. V. Koştuniţa a avertizat că alegerea unei alte căi decât cooperarea “echivalează cu prelungirea procesului de izolare internaţională a acestei ţări”.

Preşedintele iugoslav le-a urat “mult succes” sârbilor aleşi în Parlamentul din Kosovo, cerându-le “să nu cedeze în faţa eventualelor provocări din partea albanezilor”.

În termen de 30 de zile de la alegeri, adunarea de 120 de membri va fi constituită în mod oficial, apoi va alege preşedintele provinciei, care va avea un rol reprezentativ. Acesta va numi apoi un premier care va trebui să formeze un guvern. Cabinetul ministerial nu va cuprinde decât nouă miniştri şi MINUK va păstra un control mare asupra instituţiilor nou create. Administratorul ONU, Hans Haekkerup, va dispunde de puteri extinse, printre care şi aceea de a dizolva adunarea.

 

8. Al doilea tur al alegerilor prezidenţiale din Bulgaria 

 

La 18 noiembrie a.c. a avut loc al doilea tur de scrutin al alegerilor prezidenţiale din Bulgaria, alegătorii trebuind să aleagă între preşedintele în exerciţiu Petăr Stoianov (candidat independent de dreapta) şi liderul partidului socialist (fost comunist) Gheorghi Pîrvanov.

Petăr Stoianov a fost susţinut de coaliţia conservatoare Forţele Democratice Unite (FDU) şi de formaţiunea fostului rege şi actual premier Simeon de Saxa-Coburg-Gotha, care a câştigat alegerile legislative din iunie a.c. Pe lângă susţinerea partidului său, Gheorghi Pîrvanov a contat pe sprijinul partidului MDL (al minorităţii turce), care reprezintă 10% din totalul populaţiei, şi pe cel al celorlalţi patru candidaţi care, în primul tur, au obţinut împreună 28,69%.

Conform rezultatelor parţiale, liderul fostului partid comunist, Gheorghi Pîrvanov, a câştigat alegerile prezidenţiale din Bulgaria, numărătoarea oficială a voturilor plasându-l în frunte.

“Voi fi preşedinte al Republicii”, a declarat acesta în cadrul unei conferinţe de presă, adăugând “Voi acţiona pentru accelerarea procesului de aderare a Bulgariei la Uniunea Europeană şi NATO”. G. Pîrvanov s-a mai pronunţat, totodată, şi pentru “o reluare a relaţiilor cu Rusia, Ucraina şi cu alte ţări ale Comunităţii Statelor Independente” şi pentru “relaţii foarte active cu ţările din Balcani”. El şi-a luat angajamentul de a acţiona în favoarea “unor investiţii străine strategice sporite şi pentru realizarea proiectelor importante de infrastructură”.

G. Pîrvanov a exclus posibilitatea ca PSB să convoace alegeri legislative anticipate, pentru a îndepărta de la putere formaţiunea fostului rege bulgar Simeon de Saxa-Coburg-Gotha, venită la putere în iunie a.c. “Contez pe un dialog între instituţii”, a subliniat acesta.

Preşedintele în exerciţiu al Bulgariei, Petăr Stoianov, a recunoscut victoria în alegeri a lui G. Pîrvanov, afirmând că-şi asumă “responsabilitatea înfrîngerii”.

Principalele institute de sondare a opiniei publice au anunţat, la rândul lor, victoria liderului Partidului Socialist bulgar (PSB) care, potrivit sondajelor, ar fi obţinut între 51,9% şi 56% din voturi.

 

 9. Discuţii privind crearea statului palestinian

 

“Ministrul israelian de externe, Shimon Peres, a pledat, la 15 noiembrie a.c., de la tribuna Adunării Generale a Naţiunilor Unite în favoarea creării statului Palestina. Discursul şefului diplomaţiei israeliene a coincis cu aniversarea Zilei lndependenţei, în care se sărbătoreşte în fiecare an declaraţia statului Palestina adoptată de Consiliul Naţional Palestinian, în 1988, la Alger şi în amintirea căreia preşedintele Autorităţii Naţionale Palestiniene, Yasser Arafat, şi-a proclamat la rândul său “angajamentul de pace între cele două state, Palestina şi Israel”, subliniază ziarul spaniol El Pais.

“Ieri cu greu am fi găsit sprijin pentru un stat palestinian. Azi există un amplu consens sprijinit de majoritatea populaţiei israeliene vizând formarea unui stat independent palestinian”, a spus S. Peres de la tribună. Este pentru prima data când un lider israelian recunoaşte în acest for dreptul palestinienilor de a-şi crea propriul stat. Shimon Peres, care scrisese iniţial în text că pledează pentru un stat palestinian “fără armată şi viabil din punct de vedere economic”, a preferat să sară peste acest paragraf, cerând direct ANP să pună capăt terorismului şi să-şi stabilească “autoritatea asupra forţelor armate şi utilizării tuturor armelor”, având în vedere că, atâta vreme “cât teroarea va persista, singura alternativă a Israelului va fi cea de a-şi apăra poporul”.

Cuvintele lui S. Peres au coincis cu anunţul unui nou impuls dat procesului de pace din partea administraţiei americane. Potrivit ziarului El Mundo, Colin Powell pune astfel capăt “politicii de neimplicare a SUA”, el urmând să schiţeze liniile generale ale unei noi medieri. Casa Albă a precizat că preşedintele ANP trebuie să adopte o nouă atitudine şi să facă “noi gesturi împotriva violenţei”.

“Palestinienii trebuie să facă mai mult pentru controlarea grupurilor armate din teritoriile lor”, a avertizat la rândul său Shimon Peres, în istoricul său discurs pronunţat la ONU. “Autoritatea Palestiniană, care este un stat în proces de formare, trebuie să stabilească o singură autoritate asupra armelor, armatelor şi utilizării armelor pe teritoriul său”. Adunarea Generală a aplaudat cuvintele sale, aşa cum făcuse şi cu prilejul discursului susţinut de Y. Arafat. Comunitatea internaţională a primit cu speranţă tonul conciliant al celor două tabere, considerându-l un semn de reluare a convorbirilor de pace, după 14 luni de ostilităţi soldate cu moartea a peste 1.100 de persoane.

Cuvintele lui S. Peres au fost, de asemenea, salutate din Gaza de preşedintele Y. Arafat care, într-un discurs pronunţat cu ocazia celei de-a 13-a aniversări a Declaraţiei de la Alger, s-a manifestat în favoarea păcii dintre Israel şi Palestina. “Lumea întreagă, asemenea preşedintelui american, recunoaşte statul nostru independent, declarat de Consiliul Naţional Palestinian, în 1988, în Algeria. Această schimbare pe plan internaţional este rezultatul răbdării, sacrificiului şi spiritului vostru de luptă împotriva ocupaţiei militare israeliene a teritoriilor voastre”, a spus acesta.

Y. Arafat şi-a încheiat discursul promiţând solemn că întregul său popor este pregătit “pentru o pace justă, în baza retragerii totale a armatei israeliene din teritoriile palestiniene şi arabe în cadrul frontierelor din 1967”, conform rezoluţiilor Naţiunilor Unite. Guvernul israelian, în încercarea de a întări mesajul lui S. Peres la ONU, a decretat, odată cu începerea Ramadanului musulman, ridicarea câtorva sancţiuni colective impuse în ultimele luni palestinienilor, inclusiv retragerea unor trupe de control rutier din Cisiordania, extinderea zonei de pescuit în Gaza sau eliberarea unui grup de muncitori care intraseră ilegal în Israel.

Discursunile celor doi şi aceste măsuri de pacificare sunt prologul unei noi ofensive diplomatice pe care Europa şi SUA le preconizează în favoarea unui stat palestinian, în tentativa de a-i readuce pe israelieni şi palestinieni la masa negocienilor. Ofensiva europeană, susţinută de premierul belgian, Guy Verhofstadt şi de preşedintele Comisiei Europene, Romano Prodi, a debutat un turneu în Orientul Mijlociu, ce cuprinde Israelul, Iordania, Siria şi Libanul.

“Cărţile de joc” folosite în această partidă de SUA vor fi dezvăluite atunci când secretarul de stat Colin Powell va explica liniile generale ale noului plan de pace pentru conflictul israeliano-palestinian, ce conţine paşi concreţi pentru o revenire la masa negocierilor. Potrivit ziarului New York Times, C. Powell va propune ambelor părţi instaurarea efectivă a încetării focului, pentru a putea cere ulterior premierului A. Sharon îngheţarea coloniilor evreieşti, iar lui Y. Arafat, să pună capăt violenţei şi incitărilor la lupta armată precum şi arestarea celor implicaţi în atacuri teroriste. “Planul Powell” prevede totodată o declaraţie asupra Ierusalimului, considerat “oraş deschis” şi capitală împărţită între Israel şi Palestina”.

 

10. Conferinţa de îmbunătăţire a capabilităţilor militare ale UE 

 

Miniştrii apărării şi de interne ai ţărilor Uniunii Europene au anunţat, la 19 noiembrie a.c., că pregătirile pentru crearea forţei europene de reacţie rapidă şi a corpului civil pentru gestionarea crizelor, ambele prevăzute pentru 2003, au progresat semnificativ şi, ca urmare, UE va fi gata, în 2003, să se angajeze în misiuni de menţinere a păcii şi de gestionare a crizelor.

Miniştrii apărării au confirmat în cadrul Conferinţei de îmbunătăţire a capabilităţilor militare ale UE, care a avut loc la Bruxelles, contribuţiile pe care le-au oferit în urmă cu un an şi au adus modificări calitative şi cantitative pentru a atinge scopul strategic de a avea un corp de 60 000 de soldaţi gata de a interveni într-o situaţie de criză în mai puţin de 60 de zile.

Înaltul reprezentant pentru politică externă al UE, Javier Solana, consideră că “aceasta a fost o zi importantă pentru Uniunea Europeană, deoarece datorită contribuţiilor revizuite ale ţărilor membre ale UE, forţa europeană de reacţie rapidă poate fi declarată operaţională la summit-ul de la Laeken, în decembrie a.c.”.

Prin contribuţiile voluntare ale ţărilor membre ale UE, a fost constituită o rezervă de 100000 de soldaţi, iar 400 de avioane de luptă şi 100 de nave sunt puse la dispoziţia forţei de reacţie rapidă. Cu toate acestea, sunt necesare eforturi sporite pentru a asigura protecţia forţelor terestre desfăşurate pe teren şi pentru a îmbunătăţi operativitatea şi flexibilitatea forţelor.

Problemele persistă şi în domeniul armelor ghidate de precizie şi al resurselor pentru aviaţia navală. “Cei 15” trebuie să rezolve până în 2003 şi problemele legate de calitatea sistemelor de comunicare mobile care ar fi utilizate pe teren în cazul unei operaţii militare şi să acţioneze pentru a îmbunătăţi capacităţile de recunoaştere şi de supraveghere, care rămân limitate.

Miniştri apărării ai ţărilor candidate vor prezenta, în curând, oferta lor revizuită privind contribuţia la forţa europeană de reacţie rapidă. România a anunţat, în noiembrie 2000, că va participa cu 1.200 de soldaţi la viitoarea armată europeană.

“În privinţa forţei civile de gestionare a crizelor, progresul realizat a întrecut aşteptările”, a precizat ministrul belgian de interne, Antoine Duquesne, a cărui ţară deţine preşedinţia Uniunii. Prin oferte voluntare ale miniştrilor de interne ai UE, 5.000 de civili vor fi disponibili în 2003 pentru gestionarea civilă a crizelor, dintre care 1.500 vor fi gata de desfăşurare pe teren în 30 de zile, obiectivul urmărit de UE fiind ca 1.000 de civili să fie gata de intervenţie în 30 de zile.

